Måske har du allerede fået et ordentligt regnskyl tirsdag eftermiddag. DMI har nemlig udsendt et varsel om, at der er risiko for skybrud og torden mange steder i det nordjyske fra klokken 15.50 til 20 tirsdag eftermiddag og aften. Varslet gælder for Aalborg, Jammerbugt, Rebild, Vesthimmerland og Mariagerfjord Kommuner. Her er der risiko for, at der lokalt kan falde mellem 15 og 25 millimeter regn på 30 minutter. Der er desuden risiko for kraftig torden. Om skybrud skriver DMI: ”Skybrud medfører fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning) samt nedsat sigtbarhed.” Om torden lyder beskrivelsen: ”Torden medfører fare for lynbrande, risiko for nedbrud af elektriske systemer, risiko for mange fejlalarmer fra automatiske anlæg.” Opdatering: DMI har klokken 19.09 udsendt en melding om, at varslet ophører.

Referat:
DMI har udsendt et varsel om risiko for skybrud og torden flere steder i Nordjylland. Varslet gælder frem til klokken 20 tirsdag aften.